एसआईएसएफ के जवानों पर केस दर्ज कराने कांग्रेस और आप ने किया प्रदर्शन
सतपुड़ा डेम के पास पिकनिक मनाने गए युवकों के साथ एसआईएसएफ के जवानों द्वारा की कथित मारपीट के मामले ने तूल पकड़ लिया है। सोमवार को सुबह आम आदमी पार्टी ने प्रदर्शन किया तो वहीं दोपहर बाद कांग्रेसी पीड़ित के परिवार के साथ थाने पहुंचे। पिटाई के मामले में दोनों पार्टी के पदाधिकारियों ने पुलिस से एसआईएसएफ के दोषी जवानों पर केस दर्ज करने की मांग की।
डेम पर शुक्रवार क्रिसमस पर पिकनिक मनाने गए एबी टाइप कॉलोनी के प्रदीप नागवंशी, विजय नागले, अजय दलवंशी के साथ एसआईएसएफ के जवानों ने मारपीट की थी। घटना में प्रदीप नागवंशी के सिर में चोट और पैर फैक्चर हो गया। युवकों ने एसआईएसएफ पर मारपीट करने और रुपए लेने का आरोप लगाया था। मामले को लेकर सुबह आम आदमी पार्टी ने नगर संयोजक मनोहर पचौरिया, सपन कामला, अजय सोनी, दीपक बिलगैया के नेतृत्व में प्रदर्शन किया। एसडीओपी को ज्ञापन सौंपकर कार्रवाई की मांग की। उन्होंने आरोप लगाया जवानों ने कथित रूप से 5 हजार रुपए भी पीड़ित परिवार से लिए हैं। दोपहर बाद कांग्रेस ब्लॉक अध्यक्ष भगवान जावरे, प्रदीप नागले, विजय के. गांधी, महेंद्र भारती, भोला कांति अन्य लोगों ने प्रदर्शन कर एसआईएसएफ द्वारा की जा रही लोगों की पिटाई पर रोक लगाने और कार्रवाई करने की मांग की।
एसडीओपी ने कमांडर को किया तलब
सोमवार को एसडीओपी एसपी दुबे ने एसआईएसएफ के कंपनी कमांडर बीडी मार्के को तलब किया। उन्होंने घटना की जानकारी ली और युवकों के साथ हुई घटना के दौरान डेम पर तैनात कर्मचारियों की जानकारी उपलब्ध कराने के निर्देश दिए। एसडीओपी ने कहा घटना में युवक का पैर टूट गया है। अमानवीय कृत्य के कारण लोगों का गुस्सा जायज है। उन्होंने प्रशासनिक कार्रवाई करने के निर्देश दिए हैं।
सारनी. एसआईएसएफ द्वारा मारपीट किए जाने की घटना का विरोध करते कांग्रेसी।
एसआईएसएफ के जवानों द्वारा की मारपीट में युवक का मेडिकल कराया है। उसके पैर में फैक्चर होने की आशंका है। जिला अस्पताल से एक्स-रे रिपोर्ट आने के बाद मुकदमा दर्ज करने की कार्रवाई की जाएगी। विक्रम रजक, टीआई सारनी
कंपनी कमांडेंट को घटना की जानकारी दे दी गई है। ड्यूटी पर तैनात कर्मचारियों का रिपोर्ट तैयार की जा रही है। उनके खिलाफ विभागीय कार्रवाई की जाएगी। जांच में पुलिस का भी पूरा सहयोग दिया जाएगा। बीडी मार्के, कमांडर एसआईएसएफ सारनी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva